# Olívia Guedes Penteado

Olívia Guedes Penteado (Campinas, 12 de març de 1872 - São Paulo, 9 de juny de 1934) va ser una mecenes brasilera, gran promotora del modernisme al país i amiga d'artistes claus d'aquest moviment, com Anita Malfatti, Tarsila do Amaral o Heitor Vila-Lobos. Abans, havia tingut relació amb els escriptors parnassians —moviment que havia tingut grans adeptes al país sud-americà al canvi de segle—, com Olavo Bilac o Alberto de Oliveira. Va rebre el sobrenom de Nossa Senhora do Brasil.

## Biografia

Era filla de José Guedes de Souza, un productor de cafè molt poderós de Mogi Mirim, i de Carolina Leopoldina de Almeida e Souza. Es tractava d'una família tradicional paulista, la seva ascendència tenia origen en Fernão Dies Pais Leme i estava també emparentada amb Amador Bueno "Tibiriçá" i amb João Ramalho. Guedes va passar la seva infància en la finca paterna, a Mogi Mirim, havent estudiat a la casa, amb professors particulars i, durant algun temps, en el Col·legi Bojanas. Posteriorment, la família es va mudar a São Paulo, passant a residir en la rua Ipiranga. Fou a partir d'aquell moment que el seu pare va obtenir el títol de baró de Pìrapitingui.
Es va casar als setze anys, amb el seu cosí germà Inácio Leite Penteado, amb qui va tenir dues filles: Maria i Carolina. Una neboda del marit, Yolanda Penteado, també seria una coneguda mecenes. El matrimoni va viure a París a començaments del segle xix. Allà, van entrar en contacte amb els modernistes europeus, i va ser la responsable de dur al Brasil, per primer cop, obres de Pablo Picasso i Marie Laurencin, entre d'altres. Quan van tornar a viure al país, Olívia Guedes Penteado va crear el Saló d'Art Modern, el 1923.
A més del seu interès per l'art, va lluitar tenaçment pel vot femení, fent campanya per triar la primera dona en formar part d'unes Corts Constituents, Carlota Pereira de Queiroz. També va participar activament en favor de la Revolució Constitucionalista de 1932. Va ser membre de l'Instituto Histórico e Geográfico de São Paulo.
Va morir d'apendicitis, i va ser sepultada en el Cementiri de la Consolació, de São Paulo, sent el seu túmul guarnit amb una escultura titulada Sepultamento, d'autoria de Victor Brecheret. En l'obra, datada de 1923, es pot veure la Pietat juntament amb les Tres Maries, esculpides en granit i fa 2,26 m d'alçada i 3,65 m de llarg.

## Homenatges

En la minisèrie Um só coração, estrenada l'any 2004 per la TV Globo, Olívia Penteado va ser interpretada per l'actriu Selma Egrei.
Un carrer de São Paulo va rebre el seu nom, així com l'antiga estació de tren de Santa Rita do Passa Quatro.

## Referències

* 1 2 Berto Filho, Luiz. «AS BRASILEIRAS: Olívia Penteado» (en portuguès brasiler). Jornal da Besta Fubana, 12-02-2021. Arxivat de l'original el 2024-03-10. [Consulta: 10 març 2024].
* 1 2 3 Martins Ferreira Candeias, Nelly «Olívia Guedes Penteado e a Revolução de 32. 1872 – 1934». Boletim da Academia Paulista de História, any XV, núm. 108, 2003. Arxivat de l'original el 2016-03-04 [Consulta: 27 juliol 2011].
* ↑ da Silva Leme, Luiz Gonzaga. Genealogia paulistana (en portuguès brasiler). Duprat & comp., 1904, p. 430. Arxivat 2024-03-10 a Wayback Machine.
* ↑ Lopez, Telê Ancona «Modernistas em um diner» (en portuguès). Pro-Posições, 19, 4-2008, pàg. 205–208. Arxivat de l'original el 2024-03-10. DOI: 10.1590/S0103-73072008000100020. ISSN: 1980-6248 [Consulta: 10 març 2024].
* ↑ Raisa Schpun, Mônica «Regionalistas e cosmopolistas : As amigas Olivia Guedes Penteado e Carlota Pereira de Queiroz» (en portuguès). Artelogie : recherches sur les arts, le patrimoine et la littérature d'Amérique Latine [París], núm. 1, 3-2011. Arxivat de l'original el 2011-04-05. DOI: 10.4000/artelogie.8752. ISSN: 2115-6395.
* ↑ «Historias de Cemiterios» (en portuguès brasiler), 17-07-2011. Arxivat de l'original el 2009-02-27. [Consulta: 27 juliol 2011].
* ↑ Segadilha, Bruno. «Selma Egrei, de 'Velho Chico': "Televisão não era minha paixão"» (en portuguès brasiler). Revista Quem. Grupo Globo, 26-08-2022. Arxivat de l'original el 2023-09-26. [Consulta: 10 març 2024].
* ↑ «CEP 04766-001 | Rua Olívia Guedes Penteado - Socorro - São Paulo, SP» (en portuguès brasiler). Rua CEP. Arxivat de l'original el 2024-03-10. [Consulta: 10 març 2024].
* ↑ «Cia. Paulista de Estradas de Ferro (1913-1960). SANTA OLÍVIA. Município de Santa Rita do Passa Quatro, SP» (en portuguès brasiler). Estaçōes ferroviárias do Brasil, 14-04-2008. Arxivat de l'original el 2019-04-28. [Consulta: 23 juliol 2011].

## Bibliografia complementària

* Rodrigues, J. A mulher paulista no movimento pró-constituinte. São Paulo: Revista dos Tribunais, 1933.

## Vegeu també

* Setmana d'Art Modern
* Pagu
* Anita Malfatti